IRPC ลุ้นผลงานปี 64 “เทิร์นอะราวด์” ระยะสั้นซื้อรับปันผล 0.06 บ./หุ้น
IRPC โบรกฯ คาดปี 64 พลิกมีกำไร 3 พันลบ. รับรู้ Stock Loss ลดลง รวมถึงมาร์จิ้นธุรกิจฟื้นตัว! ระยะสั้นซื้อรอรับปันผล 0.06 บ./หุ้น ขึ้น XD วันที่ 22 ก.พ.2564
14 ก.พ. 2564

บริษัทหลักทรัพย์เอเชีย เวลท์ จำกัด ระบุในบทวิเคราะห์ ประเมินว่าในปี 2564 บริษัท ไออาร์พีซี จำกัด (มหาชน) หรือ IRPC จะมีผลประกอบการพลิกกลับมามีกำไรสุทธิราว 3,000 ล้านบาท จากความเสี่ยงในการรับรู้ Stock Loss ที่ลดลง รวมไปถึงมาร์จิ้นของธุรกิจหลักที่ฟื้นตัว โดยเฉพาะผลประกอบการไตรมาส 1/64 คาดว่าจะยังแข็งแกร่งต่อเนื่องจากไตรมาส 4/63 ที่ผ่านมา
ในส่วนของการฟื้นตัวของผลประกอบการยังถูกจำกัดจากมาร์จิ้นที่ยังคงอยู่ในระดับต่ำ และกำลังผลิตที่ยังลดลงตามแผนซ่อมบำรุงประจำปีในช่วงไตรมาส 2/64 เนื่องจากมีการเลื่อนมาจากไตรมาส1/64 เป็นปัจจัยกดดันผลประกอบการ
ส่วนระยะสั้นที่น่าสนใจบริษัทประกาศจ่ายเงินปันผลสำหรับผลประกอบการปี 2563 ในอัตรา 0.06 บาทต่อหุ้น โดยจะขึ้นเครื่องหมาย XD วันที่ 22 ก.พ.2564 และจ่ายเงินปันผลวันที่ 20 ก.พ.2564
ขณะที่ปี 2564 คาดว่าบริษัทฯจะจ่ายเงินปันผลในอัตรา 0.1 บาทต่อหุ้น
อย่างไรก็ตาม แม้มุมมองที่เป็นบวกต่อการฟื้นตัวของธุรกิจการกลั่นและปิโตรเคมีในปี 2564 แต่การฟื้นตัวของผลประกอบการ ยังมีความเสี่ยงด้านต้นทุนจำกัดอยู่
ท้ายสุดยังคงให้คำแนะนำ “ซื้อเก็งกำไร” ราคาเป้าหมาย 4.20 บาท